Amcu-werkers sal nie terugkeer na ‘onveilige’ Beatrix-mynJoseph Mathunjwa, leier van Amcu (Foto: Timothy Bernard, ANA) Lede van die vakbond Amcu het Vrydag gesê hulle sal nie terugkeer om ondergrond by die Beatrix-groudmyn in die Vrystaat te werk voor die veiligheidskwessies opgelos is nie. Sibanye-Stillwater, die eienaar van die myn, het bevestig dat 955 werkers Vrydagoggend veilig na die oppervlak gebring is nadat ŉ kragonderbreking tydens ŉ hewige storm Woensdagaand ŉ hysbak se werkverrigting beïnvloed het. Die maatskappy het reeds besluit om bedrywighede, 2.2 km ondergronds, by die myn tot Maandag op te skort om die werkers die kans te bied om traumaberading te ontvang en ten volle te herstel. Joseph Mathunjwa, president van Amcu, het egter gesê die vakbond wil seker maak of Sibanye-Sillwater aan alle maatreëls voldoen by Beatrix. “Geen werker moet Maandag aanmeld nie. Hulle families is net soveel soos die broodwinners getraumatiseer. Ons moet hulle voldoende tyd bied om traumaberading te ontvang,” het Mathunjwa aan verslaggewers by die myn gesê ná ŉ marathonvergadering met Sibanye-Stillwater se bestuur en die regering. “Ons versoek ook dat die oudit wat die minister onderneem ŉ volskaalse oudit by die myn insluit. Ons eis nuwe kragopwekkers. As Sibanye ŉ myn in Amerika kan koop, dan kan dit sekerlik tog nuwe kragopwekkers bekostig.” Mathunjwa het gesê die myn moet ook ventilasie kan verskaf tydens ŉ noodgeval wanneer werkers ondergrond vasgekeer is, veral Beatrix-myn, omdat dit vlak en hoogs gekonsentreerde metaangas bevat. Mathunjwa het gesê die vakbond eis ook ŉ betaling van R3 000 vir elkeen van die werkers wat ondergrond vasgekeer is as vergoeding en vir beradingsuitgawes. James Wellsted, hoof van beleggersverhoudings by Sibanye-Stillwater, het egter die eis van R3 000 van die hand gewys en gesê die myn verskaf reeds traumaberading aan die werkers. Mosebenzi Zwane, minister van minerale hulpbronne (Foto: Siphelele Dludla/ANA) Mosebenzi Zwane, minister van minerale hulpbronne, het Vrydag gesê die regering sal nie ŉ artikel 54-werksopheffingsertifikaat aan Beatrix-goudmyn uitreik nie. Zwane het gesê die voorval sal ondersoek word voor bedrywighede kan hervat en werkers kan terugkeer. Hy het met vakbonde en mynbestuur vergader. “Almal in die vergadering het ingestem dat ons die behoorlike proses sal volg om almal se veiligheid te verseker en dat die myn toegelaat sal word om bedrywighede te hervat sodra hierdie prosesse afgehandel is. Ek wil nie spekuleer oor die oorsaak van die voorval nie,” het Zwane gesê. “Ons ondersoek die kwessie van nalatigheid, kragopwekkers, infrastruktuur en enige ander kwessie wat van toepassing is. Ons kan nie ŉ artikel 54-sertifikaat uitreik nie, omdat ons weet daar was ŉ storm in die gebied.” Zwane het gesê die myn het die regte besluit geneem om nie die werkers deur ŉ alternatiewe ontsnappingsroete te red nie, want dié roete het giftige gasse en “hoë metaanvlakke” bevat. Hy het gesê die myn sal tydelik gesluit bly tot ŉ ondersoek deur die inspektoraat vir minerale hulpbronne afgehandel is. Dit kan tot vier dae duur. James Wellsted, hoof van beleggersverhoudings by Sibanye-Stillwater (Foto: ANA) Wellsted het gesê al die besluite wat die maatskappy geneem het, was in die belang van die veiligheid van die werkers. “Ons werknemers se veiligheid is ons eerste prioriteit. Die doel van [Vrydag se] vergadering was nie om ŉ ooreenkoms te bereik nie. Ons moet behoorlike prosesse volg en dit kan meer as een vergadering behels. Ons het met die vakbond en die minister ooreengekom dat die proses sy gang sal gaan en ŉ besluit sal daarna geneem word,” het Wellsted bygevoeg. “Ons het reeds die myn tot Maandag gesluit om die werknemers die kans te bied om van die ervaring te herstel en omdat die myn metaangas bevat. Ons moet seker maak alle gasse het ontsnap ná die kragonderbreking. Ons sal graag bedrywighede Maandag wil hervat. Soos die minister gesê het, daar is nie in hierdie stadium ŉ artikel 54-sertifikaat uitgereik nie, so die inspekteurs kan ŉ oudit doen en ŉ besluit neem.” Wat betref die vergoeding, het Wellsted gesê Sibanye bied reeds traumaberading aan die werkers en hul families, “maar die kwessie sal aangeroer word”. Sommige familielede van die mynwerkers, wat gered is, het Sibanye veroordeel dat inligting oor die gesondheid en veiligheid van hul geliefdes tydens die reddingsoperasie weerhou is. Hulle het gesê die maatskappy het geen empatie met hulle nie.